**Stafffan Kontturin sukuseura:**   
Pekan porinat maaliskuulla 2006

Arvoisat Kontturien sukuseuran jäsenet, sukulaiset ja yhteistyökumppanit!  
Kontturien sukuseuran ylimääräinen sukukokous valitsi allekirjoittaneen seuran puheenjohtajaksi kokouksessaan 5.3.2006. Kiitän nöyrimmästi saamastani luottamuksesta.  
Samalla osoitan kiitokseni sukuseuran ensimmäiselle puheenjohtajalle Osmo Kontturille hänen arvokkaasta työstään seuramme toiminnan kehittämisessä ja toivon Osmolle kaikkea hyvää tulevaisuudessakin.  
Lämpimät kiitokseni myös hallituksen jättäneelle Vesa-Matti Kontturille hänen erinomaisista ansioistaan sukuseuran nettisivujen ja jäsentiedoston ylläpitäjänä. Toivon, että Vesa-Matti jatkaa edelleen näissä tehtävissä, vaikka jäikin pois hallitustyöskentelystä.  
Kiitos myöskin kaikille hallituksen jäsenille, jotka ovat omalla panoksellaan vauhdittaneet nuoren seuramme ensi askeleita.

Kuka olen ja mistä tulen?  
Olen Pekka Kontturi, kypsissä kymmenissä, reilu kuusikymppinen ”Vero-Villen” lihava poika Ilomantsista, joka on leivän perässä juostuaan asettunut asumaan Kaarinaan Turun kupeeseen. Kävin kouluni Ilomantsissa ja jatkoin opiskelua Helsingissä, jossa valmistuin LVI-insinööriksi –69. Helsingistä muutin Turkuun, jossa puuhastelin reilut 28 vuotta rakennusautomaation parissa. Tätä nykyä vaikutan järjestömaailmassa, toimin Suomen LVI-liiton toiminnanjohtajana Helsingissä. Perheeseeni kuuluu vaimo Salme, joka pyörittää appiukon vuonna –47 perustamaa kenkäkauppaa Turussa. Meillä ei ole lapsia ei lampaita, asumme kahta kotia ja vietämme viikonloput tiiviisti yhdessä.  
Harrastuksiani ovat askareet omakotitalon hoidossa, mieltymys vanhoihin autoihin, järjestömaailmassa toimiminen ja äidin puolelta sukuvikana leipominen.

Meidän kaikkien yhteinen ponnistus on tuleva 2. varsinainen sukukokous Joensuussa kesällä 2007. Järjestelyt ovat hyvässä vauhdissa, kiitos aktiivisesti toimineen hallituksen.  
Toivotan kaikille viestini lukijoille hyvää alkaneen kevään jatkoa ja tulevan kesän odottelua!  
Odotan innolla yhteydenottojanne joillain alla olevista viestintätavoista!

Pekka  
Pekka Kontturi  
kotiosoite: Hulkkiontie 42  
20780 Kaarina  
puh. 02 2433 844, 0400 618 211

työosoite: Suomen LVI-liitto, SuLVI ry  
Sitratori 5  
00420 HELSINKI  
puh. 09 5660 0918, 0400 618 211  
sähköposti: pekka.kontturi@sulvi.fi